遊密菴
作者：朱熹
朝代：宋

paragraphs: 弱齡慕丘壑，茲山屢遊盤。
朝隮青冥外，暮陟浮雲端。
晴嵐染襟裾，水石清肺肝。
俯仰未云已，歲月如飛翰。
中年塵霧牽，引脰空長歎。
曠歲一登歷，心期殊未闌。
矧此親友集，笑談有餘歡。
結架迫彎碕，徙倚臨奔湍。
共惜前古秘，今爲後來觀。
落景麗雲木，回風馥秋蘭。
林昏景益佳，悵然撫歸鞍。
諒哉故山好，莫遣茲盟寒。